text: изпълнителни сесии или на срещи на главите на делегациите.3. Всяка неправителствена организация, която желае да участва като наблюдател на среща на комисията, нотифицира директора относно заявлението си да участва най-малко петдесет (50) дни преди срещата. Директорът нотифицира членовете на комисията относно имената на тези неправителствени организации, заедно с информацията, определена в параграф 6 от настоящото приложение, най-малко четиридесет и пет (45) дни преди началото на срещата.4. Ако среща на комисията се провежда при по-малко от петдесет- (50) дневно предизвестие, директорът разполага с по-голяма гъвкавост относно периодите, установени в параграф 3 от настоящото приложение.5. Неправителствена организация, която желае да участва в срещите на комисията и на нейните спомагателни органи, може да получи разрешение и за годишно участие при условията на параграф 7 от настоящото приложение.6. Заявленията за участие, цитирани в параграфи 3, 4 и 5 от настоящото приложение, включват името и адреса на неправителствената организация, както и описание на нейните цели и как целите и дейностите на НПО са свързани с работата на комисията. Тази информация се актуализира при необходимост.7. Неправителствена организация, която желае да участва като наблюдател, може да участва, освен ако минимум една трета от членовете на комисията възразят писмено срещу това участие.8. На всички наблюдатели, допуснати до среща на комисията, се изпраща или по друг начин предоставя същата документация, която е общодостъпна за членовете на комисията, освен документацията, съдържаща поверителни служебни данни.9. Всеки наблюдател, допуснат до среща на комисията, може:а) да присъства на срещите, при условията на параграф 2 от настоящото приложение, но не да гласува;б) да прави устни изявления през време на срещите, по покана на председателя;в) да разпространява документи на срещата с одобрение на председателя; иг) да се включва в други дейности, когато това е подходящо и при одобрение от председателя.10. Директорът може да поиска от наблюдатели, които не са страни по конвенцията и от неправителствени организации да заплащат умерени такси, както и да покриват разходите, свързани с тяхното присъствие.11. Всички наблюдатели, допуснати до среща на комисията, спазват всички правила и процедури, приложими за другите участници в срещата.12. Неправителствена организация, която не спазва изискванията на параграф 11 от настоящото приложение, се изключва от по-нататъшно участие в срещите, освен ако комисията не реши друго.--------------------------------------------------20031114ПРИЛОЖЕНИЕ IIIКОМИТЕТ ЗА ПРОВЕРКА НА ПРИЛАГАНЕТО НА МЕРКИТЕ, ПРИЕТИ ОТ КОМИСИЯТАФункциите на Комитета за преглед на прилагането на мерките, приети от Комисията създаден съгласно член Х от настоящата конвенция, са, както следва:а) да проверява и наблюдава спазването на мерките за съхранение и управление, приети от комисията, както и съвместните мерки, цитирани в член ХVIII, параграф 9 от настоящата конвенция;б) да анализира информацията по флаг или, ако информацията по флаг не е предмет на съответния казус, по кораб, както и всяка друга информация, необходима за изпълнението на неговите функции;в) да предоставя на комисията информации, технически консултации и препоръки, свързани с прилагането и спазването на мерките за съхранение и управление;г) да препоръчва на комисията средства за насърчаване съвместимостта между мерките за управление на риболова на членовете на комисията;д) да препоръчва на комисията средства за насърчаване ефективното изпълнение на член ХVIII, параграф 10 от настоящата конвенция;е) след


text: съгласуване с Научния консултативен комитет да препоръчва на комисията приоритетите и целите на програмата за събиране на данни и мониторинг, определена в член VII, параграф 1, i) от настоящата конвенция и да оценява и изчислява резултатите от тази програма;ж) да изпълнява други такива функции, каквито комисията определи.--------------------------------------------------20031114ПРИЛОЖЕНИЕ IVНАУЧЕН КОНСУЛТАТИВЕН КОМИТЕТФункциите на Научния консултативен комитет, създаден съгласно член ХI от настоящата конвенция, са, както следва:а) да преглежда плановете, предложенията и изследователските програми на комисията, и да предоставя на комисията такива консултации, каквито са необходими;б) да проверява всички съответни оценки, анализи, изследвания или дейности, а така също и препоръките, подготвени за комисията от нейния научен персонал, преди тези препоръки да бъдат разгледани от комисията, както и да предоставя на комисията допълнителни информации, консултации и препоръки по тези въпроси;в) да препоръчва на комисията конкретни въпроси и теми, на които научният персонал да обръща внимание, като част от бъдещата си работа;г) след консултация с Комитета за проверка на прилагането на мерките, приети от комисията, да препоръчва на Комисията приоритетите и целите на програмата за събиране на данни и мониторинг, определена в член VII, параграф 1, i) от настоящата конвенция и да оценява и изчислява резултатите от тази програма;д) да помага на комисията и на директора при откриване източници на финансиране за провеждане на изследователските дейности, която да се предприемат в изпълнение на настоящата конвенция;е) да развива и насърчава сътрудничеството между и сред членовете на комисията посредством техните изследователски институции, с цел да се разширят познанията и разбирането относно рибните запаси, предмет на настоящата конвенция;ж) да насърчава и улеснява, при необходимост, сътрудничеството на комисията с други национални и международни държавни или частни организации с подобни цели;з) да обсъжда всеки въпрос, отнесен до него от комисията;и) да изпълнява такива други функции и задачи, каквито могат да му бъдат поискани или възложени от комисията.--------------------------------------------------

type: contracts

jurisdiction: EU


text:
 19.3.2009
 BG
 Официален вестник на Европейския съюз
 L 73/58
 РЕШЕНИЕ НА СЪВМЕСТНИЯ КОМИТЕТ НА ЕИП
 No 19/2009
 от 5 февруари 2009 година
 за изменение на приложение XXII (Дружествено право) към Споразумението за ЕИП
 СЪВМЕСТНИЯТ КОМИТЕТ НА ЕИП,
 като взе предвид Споразумението за Европейското икономическо пространство, изменено с Протокола за адаптиране на Споразумението за Европейското икономическо пространство, наричано по-долу „Споразумението“, и по-специално член 98 от него,
 като има предвид, че:
 (1)
 Приложение XXII към Споразумението бе изменено с Решение на Съвместния комитет на ЕИП No 59/2008 от 25 април 2008 г. (1)
 (2)
 Регламент (ЕО) No 1004/2008 от 15 октомври 2008 г. за изменение на Регламент (ЕО) No 1725/2003 относно приемането на някои международни счетоводни стандарти в съответствие с Регламент (ЕО) No 1606/2002 на Европейския парламент и на Съвета по отношение на Международен счетоводен стандарт (МСС) 39 и Международен стандарт за финансово отчитане (МСФО) 7 (2) следва да бъде включен в Споразумението,
 РЕШИ:
 Член 1
 Към точка 10ба (Регламент (ЕО) No 1725/2003 на Комисията) от приложение XXII към Споразумението се добавя следното тире:
 „—
 32008 R 1004: Регламент (ЕО) No 1004/2008 на Комисията от 15 октомври 2008 г. (ОВ L 275, 16.10.2008 г., стр. 37).“
 Член 2
 Текстовете на Регламент (ЕО) No 1004/2008 на исландски и норвежки език, които ще бъдат публикувани в притурката за ЕИП към Официален вестник на Европейския съюз, са автентични.
 Член 3
 Настоящото решение влиза в сила на 6 февруари 2009 г., при условие че всички нотификации, предвидени в член 103, параграф 1 от Споразумението, са внесени в Съвместния комитет на ЕИП (3).
 Член 4
 Настоящото решение се публикува в раздела за ЕИП и в притурката за ЕИП към Официален вестник на Европейския съюз.
 Съставено в Брюксел на 5 февруари 2009 година.
 За Съвместния комитет на ЕИП
 Председател
 Alan SEATTER
 (1) ОВ L 223, 21.8.2008 г., стр. 60.
 (2) ОВ L 275, 16.10.2008 г., стр. 37.
 (3) Не са посочени конституционни изисквания.


text:
 13.5.2020
 BG
 Официален вестник на Европейския съюз
 L 150/140
 РЕШЕНИЕ No 2/2020 НА КОМИТЕТА ПО ТЪРГОВИЯТА ЕС — СИНГАПУР
 от 27 април 2020 година
 относно тълкуването, съгласно член 16.1, параграф 4, буква г), на членове 10.17 и 10.22 от Споразумението за свободна търговия между Европейския съюз и Република Сингапур по отношение на промените в закрилата на регистрираните в Сингапур географски означения за вина, спиртни напитки, селскостопански и хранителни продукти [2020/644]
 КОМИТЕТЪТ ПО ТЪРГОВИЯТА,
 като взе предвид Споразумението за свободна търговия между Европейския съюз и Република Сингапур, и по-специално член 10.17, член 10.22 и член 16.1, параграф 4, буква г) от него,
 като има предвид, че:
 (1)
 Споразумението за свободна търговия между Европейския съюз и Република Сингапур (наричано по-нататък „споразумението“) влезе в сила на 21 ноември 2019 г.
 (2)
 Съгласно член 16.1 от споразумението се създава Комитет по търговията, който наред с другото, осъществява надзор и улеснява изпълнението и прилагането на споразумението и може да приема тълкувания на неговите разпоредби.
 (3)
 В член 10.17, параграф 3 от споразумението се предвижда, че географските означения с произход от територията на една от страните, регистрирани в другата страна съгласно нейното вътрешно законодателство, трябва да бъдат изброени в приложение 10-Б към споразумението.
 (4)
 В член 10.18 от споразумението се предвижда възможността за изменение на списъка на изброените в приложение 10-Б към споразумението географски означения за вина, спиртни напитки, селскостопански и хранителни продукти, за които всяка страна следва да осигури закрила съгласно подраздел В (Географски означения).
 (5)
 В член 10.17, параграф 2 от споразумението се предвижда, наред с другото, процедура за повдигане на възражения и правни средства, които позволяват поправката и заличаването на данни в националния регистър с цел да бъдат взети под внимание законните интереси на трети страни.
 (6)
 В член 10.22 от споразумението се определят общите правила за закрилата на географските означения, включващи изброените в приложение 10-Б към споразумението.
 (7)
 Целесъобразно е да се уточни начинът за съвместното действие на член 10.17 и член 10.22. По-конкретно с приемането на решение относно настоящото обвързващо тълкуване е необходимо да се изясни връзката между равнището на закрила, установена съгласно член 10.22 от споразумението, и системата за регистрация и закрила на географските означения, установена от всяка страна съгласно член 10.17 от споразумението при влизането му в сила.
 (8)
 В този контекст Сингапур и Съюзът споделят разбирането, че исканията, подадени чрез заявления за ограничаване на правата по отношение на промени в закрилата на регистрирани в Сингапур географски означения, които заявления са подадени на 21 ноември 2019 г. или на по-късна дата, на основанията, посочени в член 10.22, параграф 5 от споразумението, или на основания, различни от посочените в член 10.22 от споразумението, не следва да променят закрилата, предоставена на географските означения, изброени в приложение 10-Б към споразумението, преди Комитетът по търговията да може да обсъди целесъобразността на промените, които може да произтекат за изброените в приложение 10-Б географски означения в резултат от приемането на подобни искания.
 (9)
 Страните споделят разбирането, че настоящото обвързващо тълкуване е приложимо от влизането в сила на споразумението,
 ПРИЕ НАСТОЯЩОТО РЕШЕНИЕ:
 Член 1
 Всякакви


text:
промени в закрилата на регистрирани в Сингапур географски означения за вина, спиртни напитки, селскостопански и хранителни продукти, които са изброени в приложение 10-Б към споразумението, които промени възникват в резултат от заявление за ограничаване на правата на основанията, посочени в член 10.22, параграф 5 от споразумението, и които са подадени на 21 ноември 2019 г. или на по-късна дата, не могат да се извършват без Комитетът по търговията да издаде положително решение във връзка със съответното изменение на приложение 10-Б към споразумението.
 Член 2
 Тълкуването по член 1 се прилага и по отношение на промените в закрилата на регистрираните в Сингапур географски означения за вина, спиртни напитки, селскостопански и хранителни продукти, които са изброени в приложение 10-Б към споразумението, които промени произтичат от заявление за ограничаване на правата, подадено на 21 ноември 2019 г. или по-късно на основания, различни от предвидените в член 10.22 от споразумението.
 Член 3
 Настоящото решение влиза в сила в деня на приемането му.


text:
 Важна правна забележка
 |
 22001D0118(25)
 Официален вестник n° L 015 , 18/01/2001 стр. 0049 - 0050 специално чешко издание глава 11 том 05 стр. 250 - 251 специално испанско издание глава 11 том 05 стр. 250 - 251 специално унгарско издание глава 11 том 05 стр. 250 - 251 специално литвийско издание глава 11 том 05 стр. 250 - 251 LV.ES глава 11 том 05 стр. 250 - 251 MT.ES глава 11 том 05 стр. 250 - 251 PL.ES глава 11 том 05 стр. 250 - 251 SK.ES глава 11 том 05 стр. 250 - 251 специално словенско издание глава 11 том 05 стр. 250 - 251
 Решение на Съвместния комитет на ЕИПNo 149/1999от 5 ноември 1999 годиназа изменение на приложение XIII (Транспорт) към Споразумението за ЕИПСЪВМЕСТНИЯТ КОМИТЕТ НА ЕИП,като взе предвид Споразумението за Европейско икономическо пространство, изменено с Протокола за адаптиране на Споразумението за Европейско икономическо пространство, по-нататък наричано "Споразумението", и по-специално член 98 от него,като има предвид, че:(1) Приложение XIII към споразумението е изменено с Решение No 11/1999 на Съвместния комитет на ЕИП от 29 януари 1999 г. [1].(2) Регламент (ЕО) No 925/1999 на Европейския съвет от 29 април 1999 г. относно регистрацията и експлоатацията в рамките на Общността на определени типове граждански дозвукови реактивни самолети, които са модифицирани и сертифицирани отново като отговарящи на стандартите, определени в том I, част II на глава 3 на приложение 16 към Споразумението за международното гражданско въздухоплаване, трето издание (юли 1993 г.) [2] се включва в споразумението,РЕШИ:Член 1В приложение XIII на споразумението след точка 66д (Директива No 92/14/ЕИО на Съвета) се добавя следната точка:"66е. 399 R 0925: Регламент (ЕО) No 925/1999 на Съвета от 29 април 1999 г. относно регистрацията и експлоатацията в рамките на Общността на определени типове граждански дозвукови реактивни самолети, които са модифицирани и сертифицирани отново като отговарящи на стандартите, определени в том I, част II на глава 3 на приложение 16 към Споразумението за международното гражданско въздухоплаване, трето издание (юли 1993 г.) (ОВ L 120, 8.5.1999 г., стр. 47)."Член 2Текстовете на Регламент (ЕО) No 925/1999 на исландски и норвежки език, които са приложени към съответните езикови версии на настоящото решение, са автентични.Член 3Настоящото решение влиза в сила на 6 ноември 1999 г., при условие че всички нотификации до Съвместния комитет на ЕИП съгласно член 103, параграф 1 от Споразумението са направени.Член 4Настоящото решение се публикува в раздела за ЕИП и в притурката за ЕИП към Официален вестник на Европейските общности.Съставено в Брюксел на 5 ноември 1999 година.За Съвместния комитет на ЕИППредседателN. v. Liechtenstein[1] ОВ L 35, 10.2.2000 г., стр. 42.[2] ОВ L 120, 8.5.1999 г., с. 47.--------------------------------------------------


text:
 Важна правна забележка
 |
 21996D0523(07)
 Официален вестник n° L 124 , 23/05/1996 стр. 0021 - 0022 специално чешко издание глава 11 том 01 стр. 324 - 325 специално испанско издание глава 11 том 01 стр. 324 - 325 специално унгарско издание глава 11 том 01 стр. 324 - 325 специално литвийско издание глава 11 том 01 стр. 324 - 325 LV.ES глава 11 том 01 стр. 324 - 325 MT.ES глава 11 том 01 стр. 324 - 325 PL.ES глава 11 том 01 стр. 324 - 325 SK.ES глава 11 том 01 стр. 324 - 325 специално словенско издание глава 11 том 01 стр. 324 - 325
 Решение на Съвместния комитет на ЕИПNo 11/96от 12 март 1996 годиназа изменение на приложение VI (Социална сигурност) към Споразумението за ЕИПСЪВМЕСТНИЯТ КОМИТЕТ НА ЕИП,като взе предвид Споразумението за Европейско икономическо пространство, изменено с Протокола за адаптиране на Споразумението за Европейско икономическо пространство, оттук нататък наричано "Споразумението", и по-специално член 98 от него,като има предвид, че приложение VI към Споразумението е изменено от Решение No 1/96 на Съвместния комитет на ЕИП [1];като има предвид, че прилагането на Решение No 155 от 6 юли 1994 г. за образците формуляри, необходими за прилагането на Регламенти (EИО) No 1408/71 и (EИО) No 574/72 (E 401—411) на Съвета беше потвърдено за новите държави-членки, Австрия, Швеция и Финландия с Решение No 157 от 1 юли 1995 г. на Административната комисия на Европейските общности за социално осигуряване на работници мигранти;като има предвид, че Решение No 155 от 6 юли 1994 г. за образците формуляри, необходими за прилагането на Регламенти (EИО) No 1408/71 и (EИО) No 574/72 (E 401 до 411) на Съвета, прието от Административната комисия на Европейските общности за социално осигуряване на работници мигранти [2], трябва да се включи в Споразумението,РЕШИ:Член 1Следното тире се добавя в точка 29 (Решение No 130) от приложение VI към Споразумението:- "— 395 D 0353: Решение No 155 от 6 юли 1994 г. (E 401—411) (ОВ L 209 5.9.1995 г., стр. 1).".Член 2Следното тире се добавя в точка 42 (Решение No 147) от приложение VI към Споразумението:", изменено с:- 395 D 0353: Решение No 155 от 6 юли 1994 г. (E 401—411) (ОВ L 209 5.9.1995 г., стр. 1)."Член 3Текстовете на Решение No 155 на исландски и норвежки език, които се прилагат към съответните езикови версии на настоящото решени, са автентични.Член 4Настоящото решение влиза в сила на 1 април 1996 г., при условие че всички нотификации до Съвместния комитет на ЕИП съгласно член 103, параграф 1 от Споразумението са направени.Член 5Настоящото решение се публикува в раздела за ЕИП и в притурката за ЕИП към Официален вестник на Европейските общности.Съставено в Брюксел на 12 март 1996 година.За Съвместния комитет на ЕИППредседателP. Benavides[1] ОВ L 90, 11.4.1996 г., стр. 38.[2] ОВ L 209, 5.9.1995 г., стр. 1.--------------------------------------------------


text:
 02/ 03
 BG
 Официален вестник на Европейския съюз
 164
 21987A0207(05)
 L 037/33
 ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
 ПРОТОКОЛ КЪМ ЕВРОПЕЙСКОТО СПОРАЗУМЕНИЕ
 относно обменa на реагенти на кръвна група
 ОБЩИ РАЗПОРЕДБИ
 1.
 Специфичност
 Реагент на кръвна група (1) трябва да реагира с всички тествани кръвни проби, които съдържат антигена, съответстващ на антитялото или други субстанции, посочени на етикета.
 При използване на реагента, съгласно препоръчания от производителя начин на работа, не трябва да има видими следи от следните фактори или явления:
 а)
 хемолитични свойства;
 б)
 антитела или други субстанции, освен посочените на етикета;
 в)
 бактериални продукти, които могат да предизвикат фалшиви положителни или отрицателни реакции;
 г)
 псевдоаглутинация чрез образуване на монетно стълбче еритроцити;
 д)
 прозон ефект.
 2.
 Ефикасност
 Титърът се измерва чрез приготвяне последователно на двойни разреждания на изследвания реагент в подходяща среда. Към всяко разреждане се добавя еднакъв обем суспенсия на еритроцити. Титърът е реципрочен на цифрата, представляваща най-високото серумно разреждане, при което възниква реакция, като разреждането се изчислява, без да се включва обемът на суспенсия на еритроцити в общия обем.
 При анти-А, анти-B или други реагенти, предназначени за употреба върху предметно стъкло, ненаситеността се изразява чрез времето, необходимо за аглутинация върху предметно стъкло.
 3.
 Международни стандарти и международни единици
 Утвърдени са международни стандарти от Световната здравна организация на анти-А и анти-B и непълен анти-D реагенти на кръвни групи, а реагенти на кръвни групи с други специфичности са в процес на утвърждаване. Международният стандартен препарат съдържа по дефиниция определен брой международни единици за mg или ml и тази дефиниция е независима от наблюдаваните титри с определени еритроцитни препарати (2) .
 4.
 Устойчивост и годност
 Всеки реагент, съхраняван при условията за съхранение, препоръчани от производителя, трябва да запази нужните свойства най-малко една година.
 Срокът на годност на реагента в течно състояние, както е посочен върху етикета, не е по-голям от една година от датата на последния задоволителен тест за ефикасност. Срокът на годност може да се удължи с още една година чрез повторни тестове за ефикасност.
 Срокът на годност на реагенти в сухо състояние, както е посочен на етикета, съответства на данните, получени от опити за устойчивост и се одобрява от националните контролни органи.
 5.
 Съхранение
 Реагенти на кръвна група могат да се съхраняват в течно или в сухо състояние. Сухите реагенти се съхраняват в среда на инертен газ или вакуум в стъкления съд, в който са изсушени и който се затваря така че да се предотврати проникването на влага. Сухият реагент не трябва да губи повече от 0,5 % от теглото си при тестове с продължаващо изсушаване с фосфорен пентоокис при налягане непревишаващо 0,02 mm живачен стълб за 24 часа.
 Реагентите се приготвят, като се вземат асептични предпазни мерки. Реагентите не са бактериално заразени. За да се избегне появата на бактерии, компетентните национални органи могат да изискат добавянето на антисептик и/или антибиотик към реагента (или към всеки разтворител, приготвен със сухи реагенти), при условие,че при наличието на добавената субстанция реагентът продължава да отговаря на изискванията за специфичност и ефикасност.
 Серуми на кръвни групи от човешки произход трябва да съдържат най-малко


text:
2,5 mg белтъчен азот на ml течен или повторно свързан серум.
 Реагентите, в течно състояние или след повторно свързване, трябва да са прозрачни и не трябва да съдържат никаква утайка, гел или видими частици.
 6.
 Оцветяване
 Реагентите на кръвна група за международен обмен препоръчително не се оцветяват поне до съгласуването на международно споразумение за единна система. Добавена оцветяваща субстанция не трябва да взаимодейства със специфична реакция.
 7.
 Приготвяне и обем
 Реагенти на кръвна група се приготвят по такъв начин и с такъв обем, че реагентът в съда да е достатъчен за извършването на тестове с положителни и отрицателни контролни еритроцити, както и за извършването на тестове с неизвестни еритроцити. Обемът в един съд е такъв, че съдържанието може, когато е уместно, да се използва за извършването на подходящи тестове за ефикасност, описани в настоящия протокол.
 8.
 Записи и проби
 В лабораторията производител се съхраняват писмени записи за всяка стъпка от производството и контрола на реагенти на кръвна група. Подходящи проби от всички издадени реагенти се запазват в лабораторията, докато може разумно да се допусне, че партидата вече не е в употреба.
 9.
 Класификация на реагенти
 Реагенти, използвани за определяне на кръвна група, могат да съдържат субстанции от човешки, животински, растителен (или минерален) произход, от които някои съставляват активния принцип, а други са помощно средство за ускоряване на действието или поддържане на устойчивостта на реагента.
 По технически причини тези реагенти са разделени в три категории съгласно произхода на тяхната активна съставка. Това не означава, че реагенти от човешки произход съдържат изключително субстанции от човешки произход, или че животински или растителни реагенти не могат да съдържат субстанции от човешки произход.
 10.
 Етикети, брошури и сертификати
 Към всеки краен съд се прикрепя етикет, отпечатан на английски и френски език на бяла или черна хартия, който съдържа следната информация:
 1.
 Име и адрес на производителя.
 2.
 Име на реагента, както е записано в заглавието на съответната специфичност.
 3.
 Име и количество антисептик и/или антибиотик, ако такъв присъства, или обозначаване на отсъствието му.
 4.
 Обемът или когато реагентът е сух — обема и състава на флуида, необходим за повторното свързване.
 5.
 Дата на изтичане на срока на годност.
 6.
 Номер на партидата.
 Освен това този етикет или етикетът върху кутията с няколко крайни съда или брошурата, приложена към съдовете, се съдържа следната информация:
 1.
 Пълно име и адрес на производителя.
 2.
 Име на реагента, както е записано в заглавието на съответната специфичност.
 3.
 Обемът или при сух реагент — обема и състава на флуида, необходим за повторното свързване.
 4.
 Дата на последния тест за ефикасност.
 5.
 Дата на изтичане срока на годност (ако има такъв).
 6.
 Номер на партидата.
 7.
 Подходящо описание на метода за употреба, препоръчван от производителя.
 8.
 Условия за съхраняване на неотваряни ампули и предпазни мерки, които да се вземат след отварянето им.
 9.
 Точен състав, включващ антисептик и/или антибиотик, ако има такъв.
 10.
 Удостоворение, че продуктът съдържа или не съдържа материали от човешки произход.
 Всяка пратка се придружава от сертификат съгласно разпоредбите на член 4 от споразумението и приложението към настоящия


text:
протокол. Примери на етикети и брошури са прикрепени към настоящия протокол.
 СПЕЦИАЛНИ РАЗПОРЕДБИ
 А. СЕРУМИ НА КРЪВНА ГРУПА ОТ ЧОВЕШКИ ПРОИЗХОД
 а)
 СЕРУМИ ОТ ЧОВЕШКИ ПРОИЗХОД НА АВ0 ГРУПИ
 i)
 Анти-А серум на кръвна група (човешки)
 Анти-А серумът се извлича от кръвта на избрана В група лица, които могат да са имунизирани или не с еритроцити на А група или специфични субстанции на А група. Анти-А серумът аглутинира човешки еритроцити, съдържащи антиген А, т.е. онези от кръвни групи А и АВ, съдържащи подгрупи А1, А2, А1В и А2В, и не аглутинира човешки еритроцити, които не съдържат анитген А, т.е. онези от кръвни групи 0 и В.
 Ефикасност
 Титрация
 Анти-А серум се титрира отделно с А1, А2 и А2В кръвни телца, едновременно с повторно свързания, но неразреден Международен стандартен препарат на анти-А серум на кръвна група или еквивалентнен референтен препарат. Ефикасността на серума във всеки един случай е не по-малка от 64 международни единици на ml.
 Определяне на ненаситеността
 При смесване на анти-А серум върху предметно стъкло със същия обем суспенсия на А1, А2 и А2В клетки с фракция на обема от 0,05 до 0,1 първата поява на аглутинация на всяка суспенсия е след не повече от два пъти времето, за което същият тест се извършва с повторно свързания, но неразреден международен стандартен препарат на анти-А серум на кръвна група или със стандартна референция с идентична ненаситеност.
 ii)
 Анти-В серум на кръвна група (човешки)
 Анти-В серумът се извлича от кръвта на избрана А група лица, които могат да са имунизирани или не с еритроцити на В група или специфични субстанции на В група. Анти-В серумът аглутинира човешки еритроцити, съдържащи антиген В, т.е. онези от кръвни групи В и АВ и не аглутинира човешки еритроцити, които не съдържат анитген В, т.е. онези от кръвни групи 0 и А.
 Ефикасност
 Титрация
 Анти-В серум се титрира отделно със суспенсия на кръвни телца от В група едновременно с повторно свързания, но неразреден Международен стандартен препарат на анти-В серум на кръвна група или еквивалентен референтен репарата. Ефикасността на серума е не по-малка от 64 международни единици на ml.
 Определяне на ненаситеността
 При смесване на анти-В серум върху предметно стъкло със същия обем суспенсия на В клетки с фракция на обема от 0,05 до 0,1 първата поява на аглутинация на всяка суспенсия е след не повече от два пъти времето, за което същият тест се извършва с повторно свързан, но неразреден международен стандартен препарат на анти-В серум на кръвна група или със стандартна референция с идентична ненаситеност.
 iii)
 Анти-А + анти-В (нулева група) серум на кръвна група (човешки)
 Анти-А + анти-В (нулева група) серумът се извлича от кръвта на избрани лица от нулева група, които могат да са имунизирани или не с еритроцити на А група и В група или специфични субстанции на А група и В група. Анти-А + анти-В (нулева група) серумът аглутинира човешки еритроцити, съдържащи А или В аглутиногени или и двете, т.е. онези от А група, включително подгрупи А1 и А2, В група или АВ група, включително подгрупи А1В и А2В и не


text:
аглутинира човешки еритроцити, които не съдържат А или В аглутиногени, т.е. онези от нулева група. Той аглутинира човешки еритроцити, съдържащи Ах (Ay или Ao) антиген (които по принцип не се аглутинират от анти-А серум, извлечен от донори от В група).
 Ефикасност
 Титрация
 Анти-А + анти-В (нулева група) серумът се титрира отделно със суспенсии на А1 и А2 кръвни телца едновременно с повторно свързания, но неразреден международен стандартен препарат на анти-А серум на кръвна група или еквивалентен стандартен препарат. Той също така се титрира със суспенсия на В група кръвни телца едновременно с повторно съединения, но неразтворен международен стандартен препарат на анти-В серум на кръвна група или еквивалентен стандартен препарат.
 Ефикасността на серума във всеки от случаите е не по-малко от 64 международни единици на ml.
 Анти-А + анти-В (нулева група) серум, използван неразреден също така дава лесно разпознаваема аглутинация на кръвни телца на група Ах (Ay или Ao).
 Определяне на ненаситеността
 При смесване на анти-А + анти-В (нулева група) серум върху предметно стъкло със същите обеми суспенсии на А1 и А2 клетки с фракция на обема от 0,05 до 0,1, първата поява на аглутинация е след не повече от два пъти времето, за което същите тестове се извършват с повторно свързан, но неразреден международен стандартен препарат на анти-А серум на кръвна група или със стандартна референция с идентична ненаситеност. При смесване на анти-А + анти-В (нулева група) серум върху предметно стъкло със същия обем суспенсия на В клетки с фракция на обема от 0,05 до 0,1, първата поява на аглутинация е след не повече от два пъти времето, за което същите тестове се извършват с повторно свързан, но неразреден международен стандартен препарат на анти-В серум на кръвна група или със стандартна референция с идентична ненаситеност. При смесване на анти-А + анти-В (нулева група) серум върху предметно стъкло със същия обем суспенсия на Ах (Ay или Ao) клетки с фракция на обема от 0,05 до 0,1, първата поява на аглутинация е след не повече от пет минути при температура между 18 °С и 25 0°С.
 б)
 СЕРУМИ ОТ ЧОВЕШКИ ПРОИЗХОД НА ГРУПИ Rh
 Анти-Rh серуми на кръвна група, без оглед на специфичността им, могат да бъдат две разновидности в зависимост от условията, при които е получена аглутинация на съответните кръвни телца. Някои серуми, известни като „пълни“, аглутинират кръвни телца, суспенсирани във физиологичен разтвор. При други, известни като „непълни“ аглутинация може да се получи единствено в присъствието на определени колоиди, като волски албумин, или чрез други специални техники. Серумите следва да се използват при условията, посочени от лабораторията, изготвила ги.
 Някои „непълни“ серуми върху предметно стъкло аглутинират също така съответните еритроцити, суспенсирани в собствения им серум или плазма.
 При появата на международен стандартен препарат е възможно следните изисквания за ефикасност на анти- Rh серуми да бъдат преразгледани.
 i)
 Анти-D (анти-Rho) серум на кръвна група (човешки)
 Анти-D серумът се извлича от кръвта на един или повече души, имунизирани чрез D антиген на Rh системата. Той реагира с човешки еритроцити, съдържащи D антиген, но не и с човешки еритроцити, които не съдържат D антиген.


text:
Ефикасност
 Титрация
 „Пълни“ анти-D серуми имат титър, не по-малък от 32 с клетки в разтвор, съдържащ 9 g натриев хлорид на l.
 „Непълен“ анти-D серум се титрира с CcDee кръвни телца едновременно с повторно свързания, но неразреден международен стандартен препарат на непълен анти-D (анти-Rho) или еквивалентен референтен препарат. Той има ефикасност, не по-малка от 32 международни единици. Освен че реагира с всички еритроцити, съдържащи D антиген, серумът трябва доколкото е възможно да реагира с кръвни телца, съдържащи Du антиген.
 Определяне на ненаситеността
 Анти-D серуми, предназначени за употреба при теста върху предметно стъкло на Даймънд и Абелсън, при смесване върху предметно стъкло с равен обем от 40 % до 50 % суспенсия на CcDee кръвни телца при температура приблизително 40 °С, трябва да покажат видима аглутинация до 30 секунди, а аглутинацията трябва да е завършена до 120 секунди.
 ii)
 Анти-С (анти-Rh′) серум на кръвна група (човешки)
 Анти-С серумът се извлича от кръвта на един или повече души, имунизирани с С аглутиноген на Rh системата. Той аглутинира суспенсии на човешки еритроцити, съдържащи С антиген, но не и човешки еритроцити, които не съдържат С антигена. В тази връзка се приема, че С антигенът включва Cw антигена.
 Повечето диагностични анти-С серуми съдържат „пълни“ анти-С заедно с „непълни“ анти-D. Тези серуми следователно са специфични за С антигена единствено когато изследваните клетки са суспенсирани в разтвор, съдържащ 9 g натриев хлорид на l.
 Ефикасност
 Титрация
 Анти-С серуми („пълни“ или „непълни“) следва да имат титър, не по-малък от 8 с Ccddee кръвни телца.
 Определяне на ненаситеността
 Анти-С серуми, предназначени за употреба при теста върху предметно стъкло на Даймънд и Абелсън (и които не трябва да съдържат каквато и да е форма на анти-D), при смесване върху предметно стъкло с равен обем суспенсия на Ccddee клетки с фракция на обема от 0,4 до 0,5 при температура приблизително 40 °С, трябва да покажат видима аглутинация до 30 секунди, а аглутинацията е завършена до 120 секунди.
 iii)
 Анти-Е (анти-Rh′) серум на кръвна група (човешки)
 Анти-Е серумът се извлича от кръвта на един или повече души, имунизирани с Е антиген на Rh системата. Той реагира с човешки еритроцити, съдържащи Е антигена.
 Ефикасност
 Титрация
 Анти-Е серуми („пълни“ или „непълни“) трябва да имат титър, не по-малък от 8 с ccddEe кръвни телца.
 Определяне на ненаситеността
 Анти-Е серуми, предназначени за употреба при теста върху предметно стъкло на Даймънд и Абелсън (и които съдържат независимо каква форма на анти-D), при смесване върху предметно стъкло с равен обем суспенсия на ccddEe клетки с фракция на обема от 0,4 до 0,5 при температура, приблизително 40 °С, трябва да покажат виздма аглутинация до 30 секунди, а аглутинацията е завършена до 120 секунди.
 iv)
 Анти-D + С (анти-Rhorh′) серум на кръвна група (човешки)
 Анти-D + Е (анти-Rhorh′′) серум на кръвна група (човешки)
 Серуми с специфичност анти-D + С и с специфичност анти-D + Е могат да се получат директно от кръвта на имунизирани индивиди или могат да се приготвят чрез смесване на анти-D с анти-С или анти-Е серум. В даден серум и двете антитела трябва да са активни едновременно


text:
при условията на реакция, посочени от производителя. Всеки серум трябва да реагира с всички видове еритроцити, които биха реагирали с единия вид съдържащи се антитела и не трябва да реагира с еритроцити, които не съдържат нито С, нито D антиген за анти-D + C и нито D, нито Е антигени за анти-D + E. Титрите следва да са не по-малки от тези, посочени за съставните антитела, но в случая на анти-D + C (което е често срещана комбинация в серума на имунизирани индивиди) е желателно анти-С титърът да не е по-малък от 8. Когато серумът е предназначен за употреба при теста върху предметно стъкло на Деймънд и Абелсън, времето за аглутинация за всички видове еритроцити-реагенти не трябва да е по-малко от това, посочено за съставните антитела.
 Б. РЕАГЕНТИ ОТ НЕЧОВЕШКИ ПРОИЗХОД
 а)
 СЕРУМИ ОТ ЖИВОТИНСКИ ПРОИЗХОД
 i)
 Анти-А серум на кръвна група (животински)
 Анти-А серумът се извлича от кръвта на животни, които може да са имунизирани или не с А група еритроцити или А група специфични субстанции. Анти-А серумът аглутинира човешки еритроцити, съдържащи А антиген, т.е. онези от кръвни групи А и АВ, включително подгрупи А1, А2 и А1В и А2В не аглутинира човешки еритроцити, които не съдържат антиген А, т.е. онези от кръвни групи 0 и В.
 Ефикасност
 Титрация
 Анти-А серум се титрува отделно със суспенсии на А1, А2 и А2В еритроцити, едновременно с повторно свързания, но неразреден международен стандартен препарат на анти-А серум на кръвна група или еквивалентен референтен препарат (3). Ефикасността на серума във всеки един случай е не по-малка от 64 международни единици на ml.
 Определяне на ненаситеност
 При смесване на анти-А серум върху предметно стъкло със същия обем суспенсия на А1, А2 и А2В клетки с фракция на обема от 0,05 до 0,1, първата поява на аглутинация и в трите случая е след не повече от два пъти времето, необходимо за провеждането на същия тест с повторно свързания, но нерзареден международен стандартен препарат на анти-А серум на кръвна група или референтен стандартен препарат с еквивалентна ненаситеност.
 ii)
 Анти-В серум на кръвна група (животински)
 Анти-В серумът се извлича от кръвта на животни, които може да са имунизирани или не с еритроцити на В група или специфични субстанции на В група. Анти-В серум аглутинира човешки еритроцити, съдържащи антиген В, т.е. онези от кръвни групи В и АВ и не аглутинира човешки еритроцити, които не съдържат антиген В, т.е. онези от кръвни групи 0 и А.
 Ефикасност
 Титрация
 Анти-В серум се титрува със суспенсия на кръвни телца на В група, едновременно с повторно свързания, но неразреден международен стандартен препарат на анти-В серум на кръвна група или еквивалентен референтен препарат (3). Ефикасността на серума е не по-малка от 64 международни единици на ml.
 Определяне на ненаситеност
 При смесване на анти-В серум върху предметно стъкло със същия обем суспенсия на В клетки с фракция на обема от 0,05 до 0,1, първата поява на аглутинация е след не повече от два пъти времето, необходимо за провеждането на същия тест с повторно свързания, но неразреден международен стандартен препарат на анти-В серум на


text:
кръвна група или референтен стандартен препарат с еквивалентна ненаситеност.
 iii)
 Серум античовешки глобулин (животински)
 (4)
 Серум античовешки глобулин за употреба в серология на кръвна група трябва да съдържа аглутиниращи антитела срещу глобулин IgG и аглутиниращи антитела срещу комплементи. Той се извлича от кръвта на животни, имунизирани чрез инжектиране на човешки серумен протеин. Той трябва да аглутинира всички човешки еритроцити, покрити с човешки IgG и/или комплементи. При условията, уточнени от производителите, той не аглутинира непокрити човешки еритроцити, без значение към коя група принадлежат.
 Специфичност
 Специфичността на античовешки глобулинов серум за употреба в серология на кръвна група трябва да се тества с човешки еритроцити, покрити с различни антитела, т.е. червени кръвни телца, сензибилизирани с човешки непълни антитела анти-D, анти-К и анти-Fya, червени кръвни телца, сензибилизирани със свързващи комплемента непълни антитела анти-Lea в присъствието на пресен човешки серум, и червени кръвни телца, сензибилизирани с т.нар. „непълни студени антитела“ и танирани еритроцити, сензибилизирани с човешки IgG и най-накрая с 10 различни проби на непокрити човешки еритроцити със и без А и В антигени.
 Ефикасност
 Титрация
 Серум античовешки глобулин, във вида, в който е доставен или разреден съгласно указанията на етикета, силно аглутинира човешки еритроцити, покрити с човешки непълен анти-D серум, при титър 4 (или по-малко) с D-положителни кръвни телца, когато титруването е извършено по метода на изместване на албумина. Разреден по същия начин, той аглутинира К-положителни човешки еритроцити, сензибилизирани с избрани слаби анти-К антитела и Fya положителни еритроцити, сензибилизирани с избрани слаби анти-Fya антитела.
 Разреден по същия или друг начин съгласно указанията на етиката, античовешки глобулинов серум също така аглутинира човешки еритроцити, сензибилизирани със слаби свързващи комплемента непълни анти-Lea антитела в присъствието на пресен серум.
 При клинична употреба е желателно покритието на всички видове непълни антитела по-горе да може да се установи с едно-единствено разреждане на античовешкия глобулинов серум.
 б)
 РЕАГЕНТИ НА КРЪВНА ГРУПА ОТ РАСТИТЕЛЕН ПРОИЗХОД
 i)
 Анти-А реагент на кръвна група (растителен)
 Анти-А реагентът се приготвя чрез екстракция от семената или други части на подходящо растение, след което при необходимост се пречиства. Анти-А реагент аглутинира човешки еритроцити, съдържащи А антигени, т.е. онези на кръвни групи А и АВ, включително подгрупи А1, А2, А1В и А2В и не аглутинира човешки еритроцити, които не съдържат антигени А, т.е. онези от кръвни групи 0 и В.
 Ефикасност
 Титрация
 Анти-А реагент се титрува отделно със суспенсии на А1, А2 и А2В кръвни телца, едновременно с повторно свързания, но неразреден международен стандартен препарат на анти-А серум на кръвна група или еквивалентен референтен препарат (3).
 Ефикасността на реагента във всеки отделен случай е не по-малка от 64 международни единици на ml.
 Определяне на ненаситеност
 При смесване на анти-А реагент върху предметно стъкло със същия обем суспенсия на А1, А2 и А2В клетки с фракция на обема от 0,05 до 0,1, първата поява на аглутинация във всяка суспенсия е след не повече от два пъти времето, необходимо за провеждане на същия тест с повторно свързан, но неразреден международен стандартен препарат или референтен стандартен препарат с еквивалентна ненаситеност.
 ii)
 Анти-В реагент на кръвна група (растителен)
 Анти-В реагентът се приготвя чрез


text:
екстракция от съответната част на подходящо растение, след което при необходимост се пречиства. Анти-В реагент аглутинира човешки еритроцити, съдържащи антигени В, т.е. онези от кръвни групи В и АВ, и не аглутинира човешки еритроцити, които не съдържат антиген В, т.е. онези от кръвни групи 0 и А.
 Ефикасност
 Титрация
 Анти-В реагент се титрува със суспенсия на кръвни телца на В група едновременно с повторно свързания, но неразреден международен стандартен препарат или еквивалентен референтен препарат (3). Ефикасността на реагента е не по-малка от 64 международни единици на ml.
 Определяне на ненаситеност
 При смесване на анти-В реагент върху предметно стъкло със същия обем суспенсия на В клетки с фракция на обема от 0,05 до 1,0, първата поява на аглутинация настъпва след не повече от два пъти времето, необходимо за извършване на същия тест с повторно свързан, но неразреден международен стандартен препарат на анти-В серум на кръвна група или референтен стандартен препарат с еквивалентна ненаситеност.
 (1) При одобряването на настоящата версия на протокола и неговите приложения представителите на договарящите се страни приеха, че когато в английския текст на споразумението се използва изразът „кръвна несъвместимост“, се има предвид „несъвместимост на кръвна група“.
 Беше прието също така изразът „кръвна група“, изписан с тире в английския текст на споразумението и протокола, да се чете „кръвна група“ без тире.
 (2) Действието на реагенти на кръвни групи от повечето особености се изразява като отношение на титъра на аглутинация, наблюдаван в серия разреждания, към суспенсия на еритроцити. Титърът показва разреждането на реагента в последната смес от серията, която показва микроскопично видима аглутинация.
 Действието на реактиви на кръвна група, за които съществуват международни стандартни препарати (понастоящем анти-А и анти-B и непълен анти-D) може да се изрази в международни единици (виж Bull, Световна здравна организация, 1954 г., 10, 937, 941-1950 г., 3, 301) въз основа титрацията на неизвестен реагент, сравнена с международния стандарт или национален вторичен стандарт.
 Международните стандартни препарати от серуми на кръвни групи се предлагат в ампули, съдържащи сух човешки серум. При повторно свързване до обем 1 ml, анти-А и анти-В серумите съдържат по дефиниция 256 международни единици на ml. Те могат да се получат безплатно от Международната лаборатория за биологични стандарти на СЗО, Държавен институт за кръвни серуми, Копенхаген.
 Таблицата по-долу показва примерна сравнителна титрация на международен стандартен анти-А кръвен серум (S) и „неизвестен“ анти-А реактив (U) с А1 еритроцити и А2В еритроцити.
 Серум S
 Реагент U
 Серум S
 Реагент U
 еритроцит A1
 1:
 5121:
 128
 256
 64
 еритроцит A2B
 1:
 32
 1:
 16
 256
 128
 титрация (наблюдава се)
 титрация (наблюдава се)
 единици (потвърждава определението)
 единици (потвърждава сравнението)
 (3) Международният стандартен препарат е от човешки произход; еквивалентен референтен препарат, ако се използва такъв, може да бъде от човешки или от нечовешки произход.
 (4) Coombs, R.R.A., Mourant, A.E. and Race, R.R. (1945), Lancet, iii 5
 Coombs, R.R.A., Mourant, A.E. and Race, R.R. (1945), Brit. J. exp. Path, 26, 255.
 ПРИМЕРИ НА ЕТИКЕТИ
 СЪВЕТ НА ЕВРОПА
 ЕВРОПЕЙСКО СПОРАЗУМЕНИЕ ОТНОСНО ОБМЕНА НА РЕАГЕНТИ НА КРЪВНА ГРУПА
 а)
 течен серум
 1.
 Лаборатория, Амстердам
 2.
 Анти-А серум (човешки)
 3.
 натриев азид 0,1 %


text:
4.
 5 ml
 5.
 7 септември 1965 г.
 6.
 No 1 2 3 4
 б)
 сух серум
 1.
 Лаборатория, Амстердам
 2.
 Анти-В серум (животински)
 3.
 Мерзалат 0,1 %
 4.
 Повторно свързване с 5 ml дестилирана вода
 5.
 31 декември 1968 г.
 6.
 No 4 3 2 1
 ПРИМЕР НА ИЗВЕСТИЕ
 СЪВЕТ НА ЕВРОПА
 ЕВРОПЕЙСКО СПОРАЗУМЕНИЕ ОТНОСНО ОБМЕНА НА РЕАГЕНТИ НА КРЪВНА ГРУПА
 1.
 Central blood transfusion laboratory,
 1 Main street Metropolis
 Westland
 2.
 Анти-Е (анти-rh′′) серум (човешки)
 3.
 10 ml
 4.
 Дата на последен тест: 30 май 1961 г.
 5.
 Дата на изтичане на срока на годност: 30 май 1962 г.
 6.
 No 5432
 7.
 Червените кръвни клетки, които ще се тестват, се измиват един или повече пъти с разтвор на NaCl от 9 g/l. Приготвя се еритроцитна суспенсия с фракция на обема, приблизително 0,03, като се смеси един обем или капка от пакетираните червени клетки с 30 обема или капки изотоничен разтвор на NaCl. С практиката силата на суспенсията може да се определи задоволително при преглед.
 Малка капка серум се поставя в тръбичка за хемолиза (6 mm x 30 mm) на Пастьорова пипета и се добавя подобна капка еритроцитна суспенсия. (С практиката може да се постигне значителна икономия, като серумът и клетъчната суспенсия се отделят от пипети, маркирани с обем 10 μl). Съдържанията на тръбичката се смесват и инкубират при температура 37 °С в продължение на 2 часа. Съдържанията на тръбичката след това внимателно се прехвърлят върху микроскопско предметно стъкло и внимателно се разстилат върху него. Освен в случаите, когато аглутинацията е безспорна за невъоръженото око, предметното стъкло се изследва за наличие и степен на аглутинация под микроскоп.
 8.
 Да се съхранява при температура минус 20 °С или по-ниска. Ако ще се използва след деня на отваряне, добавете 0,1 ml разтвор, съдържащ 100 g натриев азид на l.
 9.
 Човешки анти-Е („анти-rh“) серум: 5 ml; разтвор, съдържащ 300 g волски албумин на l: 5 ml.
 10.
 Настоящият продукт съдържа материал от човешки произход.
 ПРИЛОЖЕНИЕ КЪМ ПРОТОКОЛА
 СЪВЕТ НА ЕВРОПА
 ЕВРОПЕЙСКО СПОРАЗУМЕНИЕ ОТНОСНО ОБМЕНА НА РЕАГЕНТИ НА КРЪВНА ГРУПА
 СЕРТИФИКАТ
 (Член 4)
 ДА НЕ СЕ ОТДЕЛЯ ОТ ПРАТКАТА
 ...
 (място)
 ...19...
 (дата)
 Брой пакети
 Долуподписаният удостоверявам, че пратката, посочена в полето ...
 ...
 ...
 Маркирана
 приготвена под отговорността на ...
 ...
 ...
 ...
 ...
 Партида No
 един от органите, посочени в член 6 от споразумението, отговаря на условията на протокола към споразумението и може да бъде доставена незабавно на адресата
 ...
 (име и място) ...
 ...
 ...
 (печат)
 ...
 (подпис)
 ...
 (звание)


text:
 31.10.2013
 BG
 Официален вестник на Европейския съюз
 L 291/38
 РЕШЕНИЕ НА СЪВМЕСТНИЯ КОМИТЕТ НА ЕИП
 No 79/2013
 от 3 май 2013 година
 за изменение на приложение II (Технически наредби, стандарти, изпитвания и сертифициране) и приложение IV (Енергетика) към Споразумението за ЕИП
 СЪВМЕСТНИЯТ КОМИТЕТ НА ЕИП,
 като взе предвид Споразумението за Европейското икономическо пространство („Споразумението за ЕИП“), и по-специално член 98 от него,
 като има предвид, че:
 (1)
 Регламент (ЕС) No 547/2012 на Комисията от 25 юни 2012 г. за прилагане на Директива 2009/125/ЕО на Европейския парламент и на Съвета по отношение на изискванията за екопроектиране на водни помпи (1) следва да бъде включен Споразумението за ЕИП.
 (2)
 Регламент (ЕС) No 622/2012 на Комисията от 11 юли 2012 г. за изменение на Регламент (ЕО) No 641/2009 по отношение на изискванията за екопроектиране на безсалникови автономни циркулационни помпи и безсалникови вградени в продукти циркулационни помпи (2) следва да бъде включен в Споразумението за ЕИП.
 (3)
 Следователно приложения II и IV към Споразумението за ЕИП следва да бъдат съответно изменени,
 ПРИЕ НАСТОЯЩОТО РЕШЕНИЕ:
 Член 1
 Глава IV от приложение II към Споразумението за ЕИП се изменя, както следва:
 1.
 След точка 6д (Регламент (ЕС) No 932/2012 на Комисията) се вмъква следната точка:
 „6е.
 32012 R 0547: Регламент (ЕС) No 547/2012 на Комисията от 25 юни 2012 г. за прилагане на Директива 2009/125/ЕО на Европейския парламент и на Съвета по отношение на изискванията за екопроектиране на водни помпи (ОВ L 165, 26.6.2012 г., стр. 28).“
 2.
 В точка 14 (Регламент (ЕО) No 641/2009 на Комисията) се добавя следното:
 „, изменен със:
 —
 32012 R 0622: Регламент (ЕС) No 622/2012 на Комисията от 11 юли 2012 г. (ОВ L 180, 12.7.2012 г., стр. 4).“
 Член 2
 Приложение IV към Споразумението за ЕИП се изменя, както следва:
 1.
 След точка 26е (Регламент (ЕС) No 932/2012 на Комисията) се вмъква следната точка:
 „26ж.
 32012 R 0547: Регламент (ЕС) No 547/2012 на Комисията от 25 юни 2012 г. за прилагане на Директива 2009/125/ЕО на Европейския парламент и на Съвета по отношение на изискванията за екопроектиране на водни помпи (ОВ L 165, 26.6.2012 г., стр. 28).“
 2.
 В точка 37 (Регламент (ЕО) No 641/2009 на Комисията) се добавя следното:
 „, изменен със:
 —
 32012 R 0622: Регламент (ЕС) No 622/2012 на Комисията от 11 юли 2012 г. (ОВ L 180, 12.7.2012 г., стр. 4).“
 Член 3
 Текстовете на регламенти (ЕС) No 547/2012 и (ЕС) No 622/2012 на исландски и норвежки език, които ще бъдат публикувани в притурката за ЕИП към Официален вестник на Европейския съюз, са автентични.
 Член 4
 Настоящото решение влиза в сила на 4 май 2013 г., при условие че са внесени всички нотификации, предвидени в член 103, параграф 1 от Споразумението за ЕИП (3).
 Член 5
 Настоящото решение се публикува в раздела за ЕИП и в притурката за ЕИП към Официален вестник на Европейския съюз.
 Съставено в Брюксел на 3 май 2013 година.
 За Съвместния комитет на ЕИП
 Председател
 Gianluca GRIPPA
 (1) ОВ L 165, 26.6.2012 г., стр. 28.
 (2) ОВ L 180, 12.7.2012 г.,


text:
 9.12.2017
 BG
 Официален вестник на Европейския съюз
 L 326/7
 РАМКОВО СПОРАЗУМЕНИЕ
 за партньорство и сътрудничество между Европейския съюз и неговите държави членки, от една страна, и Монголия, от друга страна
 EВРОПЕЙСКИЯТ СЪЮЗ, наричан по-нататък „Съюзът“,
 и
 КРАЛСТВО БЕЛГИЯ,
 РЕПУБЛИКА БЪЛГАРИЯ,
 ЧЕШКАТА РЕПУБЛИКА,
 КРАЛСТВО ДАНИЯ,
 ФЕДЕРАЛНА РЕПУБЛИКА ГЕРМАНИЯ,
 РЕПУБЛИКА ЕСТОНИЯ,
 ИРЛАНДИЯ,
 РЕПУБЛИКА ГЪРЦИЯ,
 КРАЛСТВО ИСПАНИЯ,
 ФРЕНСКАТА РЕПУБЛИКА,
 ИТАЛИАНСКАТА РЕПУБЛИКА,
 РЕПУБЛИКА КИПЪР,
 РЕПУБЛИКА ЛАТВИЯ,
 РЕПУБЛИКА ЛИТВА,
 ВЕЛИКОТО ХЕРЦОГСТВО ЛЮКСЕМБУРГ,
 РЕПУБЛИКА УНГАРИЯ,
 МАЛТА,
 КРАЛСТВО НИДЕРЛАНДИЯ,
 РЕПУБЛИКА АВСТРИЯ,
 РЕПУБЛИКА ПОЛША,
 ПОРТУГАЛСКАТА РЕПУБЛИКА,
 РУМЪНИЯ,
 РЕПУБЛИКА СЛОВЕНИЯ,
 СЛОВАШКАТА РЕПУБЛИКА,
 РЕПУБЛИКА ФИНЛАНДИЯ,
 КРАЛСТВО ШВЕЦИЯ,
 ОБЕДИНЕНОТО КРАЛСТВО ВЕЛИКОБРИТАНИЯ И СЕВЕРНА ИРЛАНДИЯ,
 Договарящи страни по Договора за Европейския съюз и Договора за функционирането на Европейския съюз, наричани по-нататък „държавите-членки“,
 от една страна, и
 ПРАВИТЕЛСТВОТО НА МОНГОЛИЯ, наричано по-нататък „Монголия“,
 от друга страна,
 наричани заедно по-нататък „страните“,
 КАТО ОТЧИТАТ традиционните приятелски отношения между страните и тесните исторически, политически и икономически връзки между тях,
 КАТО ИМАТ ПРЕДВИД, ЧЕ страните придават особена важност на всестранния характер на отношенията помежду си,
 КАТО ИМАТ ПРЕДВИД, че страните разглеждат настоящото споразумение като част от по-широките и всестранни отношения помежду си, установени посредством споразумения, по които и двете са страни,
 КАТО ПОТВЪРЖДАВАТ ангажимента на страните да спазват демократичните принципи, върховенството на закона, правата на човека и основните свободи, включително правата на лица, принадлежащи към малцинства, заложени inter alia в Устава на Обединените нации и във Всеобщата декларация за правата на човека на Организацията на обединените нации и други приложими международни инструменти за правата на човека, както и желанието на страните да укрепват тези принципи,
 КАТО ПОТВЪРЖДАВАТ своята вярност на принципите на върховенство на закона, съблюдаването на международното право, доброто управление и борбата срещу корупцията, както и своето желание да насърчават икономическия и социалния напредък на своите народи, като отчитат принципа на устойчивото развитие и изискванията за опазване на околната среда,
 КАТО ПОТВЪРЖДАВАТ своето желание да засилят сътрудничеството между страните въз основа на тези споделени ценности,
 КАТО ПОТВЪРЖДАВАТ своето желание да насърчават икономическия и социалния напредък на своите народи, като отчитат принципа на устойчивото развитие във всичките му измерения,
 КАТО ПОТВЪРЖДАВАТ своя ангажимент да насърчават международния мир и сигурност и да участват в ефективно многостранно сътрудничество и мирно уреждане на спорове, по-специално като сътрудничат за тази цел в рамките на Организацията на обединените нации,
 КАТО ПОТВЪРЖДАВАТ своето желание да засилят сътрудничеството по политически и икономически въпроси, както и за международна стабилност, справедливост и сигурност като основна предпоставка за насърчаването на устойчиво социално и икономическо развитие, изкореняването на бедността и постигането на Целите на хилядолетието за развитие,
 КАТО ИМАТ ПРЕДВИД, че страните считат тероризма за заплаха за световната сигурност и желаят да засилят диалога и сътрудничеството между тях за борба срещу тероризма, в съответствие с приложимите инструменти на Съвета за сигурност на ООН, и по-специално неговата Резолюция 1373. Европейската стратегия за сигурност, приета от Европейския съвет през декември 2003 г., определя тероризма като основна заплаха за сигурността. С оглед на това Европейският съюз приложи редица ключови мерки, включително План за действие за борба с тероризма, приет през 2001 г. и актуализиран през 2004 г., както и важна


text:
Декларация за борба с тероризма от 25 март 2004 г., приета непосредствено след атаките в Мадрид. През декември 2005 г. Европейският съюз също така прие Стратегия на ЕС за борба с тероризма,
 КАТО ИЗРАЗЯВАТ пълната си ангажираност с предотвратяването и борбата с всички форми на тероризъм и със засилването на сътрудничеството в борбата срещу тероризма, както и за борба с организираната престъпност,
 КАТО ИМАТ ПРЕДВИД, че страните потвърждават, че ефективните антитерористични мерки и защитата на правата на човека се допълват и взаимно се укрепват,
 КАТО ПОТВЪРЖДАВАТ, че най-тежките престъпления, които пораждат безпокойство в международен план, не трябва да остават ненаказани и че трябва да се гарантира тяхното ефективно преследване посредством предприемане на мерки на национално равнище и засилване на световното сътрудничество,
 КАТО ОТЧИТАТ, че създаването и ефективното функциониране на Международния наказателен съд представлява важна стъпка за мира и международното правосъдие и че на 16 юни 2003 г. Съветът на Европейския съюз прие Обща позиция относно Международния наказателен съд, последвана от план за действие, приет на 4 февруари 2004 г.,
 КАТО ИМАТ ПРЕДВИД, че страните споделят виждането, че разпространението на оръжия за масово унищожение и средствата за тяхното доставяне представляват сериозна заплаха за международната сигурност, и желаят да засилят своя диалог и сътрудничество в тази област. Приемането с консенсус на Резолюция 1540 на Съвета за сигурност на ООН подчертава ангажимента на цялата международна общност за борба срещу разпространението на оръжия за масово унищожение. На 17 ноември 2003 г. Съветът на Европейския съюз прие политика на ЕС за интегриране на политиките за неразпространение в отношенията на ЕС с трети държави. На 12 декември 2003 г. Европейският съвет също прие Стратегия за борба срещу разпространението,
 КАТО ИМАТ ПРЕДВИД, че Европейският съвет изрази мнението, че малките оръжия и лекото въоръжение (МОЛВ) представляват нарастваща заплаха за мира, сигурността и развитието и на 13 януари 2006 г. прие Стратегия за борба с незаконното натрупване на МОЛВ и боеприпаси за тях. В тази стратегия Европейският съвет подчерта необходимостта да се гарантира всеобхватен и последователен подход на политиката на сигурност и политиката за развитие.
 КАТО ИЗРАЗЯВАТ пълната си ангажираност да поощряват всички аспекти на устойчивото развитие, включително опазването на околната среда и ефективното сътрудничество за борба срещу изменението на климата, сигурността на прехраната както и ефективното насърчаване и изпълнение на международно признатите трудови и социални стандарти,
 КАТО ПОДЧЕРТАВАТ значението на задълбочаването на отношенията и сътрудничеството в такива области като обратното приемане на лица, политиката за убежище и визовата политика, както и на съвместната работа по въпроси, свързани с миграцията и трафика на хора,
 КАТО ОТБЕЛЯЗВАТ ОТНОВО значението на търговията в двустранните отношения, по-специално на търговията със суровини, и като подчертават своя ангажимент да се споразумеят по конкретни правила относно суровините в рамките на Подкомитета по търговия и инвестиции,
 КАТО ОТБЕЛЯЗВАТ, че разпоредбите на настоящото споразумение, които попадат в обхвата на част III, дял V от Договора за функционирането на Европейския съюз обвързват Обединеното кралство и Ирландия като отделни договарящи страни, а не като част от Европейския съюз, освен ако Европейският съюз заедно с Обединеното кралство и/или Ирландия не


text:
уведомят съвместно Монголия, че Обединеното кралство или Ирландия са обвързани като част от Европейския съюз в съответствие с Протокол No 21 относно позицията на Обединеното кралство и Ирландия по отношение на пространството на свобода, сигурност и правосъдие, приложен към Договора за Европейския съюз и Договора за функционирането на Европейския съюз. В случай че Обединеното кралство и/или Ирландия престанат да бъдат обвързани като част от Европейския съюз в съответствие с член 4а от Протокол No 21, Европейският съюз заедно с Обединеното кралство и/или Ирландия уведомяват незабавно Монголия за всяка промяна в тяхната позиция, като в такъв случай те остават обвързани от разпоредбите на споразумението като самостоятелни страни. Същото се отнася и за Дания в съответствие с приложения към тези договори Протокол относно позицията на Дания,
 КАТО ПОТВЪРЖДАВАТ своя ангажимент за засилване на съществуващите отношения с цел укрепване на сътрудничеството помежду си, както и общото си желание да утвърждават, задълбочат и разнообразят своите отношения в области от взаимен интерес, основани на равнопоставеност, недискриминация и взаимна полза,
 СЕ СПОРАЗУМЯХА ЗА СЛЕДНОТО:
 ДЯЛ I
 ЕСТЕСТВО И ПРИЛОЖНО ПОЛЕ
 Член 1
 Общи принципи
 1. Зачитането на демократичните принципи и правата на човека, както са заложени във Всеобщата декларация за правата на човека и други приложими международни инструменти за правата на човека, както и на принципите на правовата държава, е в основата на вътрешните и международните политики на двете страни и съставлява съществен елемент на настоящото споразумение.
 2. Страните потвърждават своите споделени ценности, изразени в Устава на Организацията на обединените нации.
 3. Страните потвърждават своя ангажимент да насърчават всички аспекти на устойчивото развитие, да си сътрудничат при справяне с предизвикателствата на изменението на климата и глобализацията и да допринасят за постигането на целите за развитие, договорени на международно равнище, включително на Целите на хилядолетието за развитие. Страните потвърждават своя ангажимент за високи стандарти в опазването на околната среда и за приобщаващи социални структури.
 4. Страните потвърждават своя ангажимент към Парижката декларация от 2005 г. относно ефективността на помощта и са съгласни да засилят сътрудничеството си с цел да подобрят още повече постиженията в областта на развитието.
 5. Страните потвърждават своята вярност на принципите на добро управление, включително независимостта на съдебната власт и борбата срещу корупцията.
 Член 2
 Цели на сътрудничеството
 С оглед засилването на своите двустранни взаимоотношения, страните се ангажират да поддържат всеобхватен диалог и да насърчават по-нататъшното си сътрудничество във всички сектори от взаимен интерес. По-конкретно те ще насочат усилията си към:
 a)
 установяване на сътрудничество по политически и икономически въпроси в рамките на всички уместни регионални и международни форуми и организации;
 б)
 установяване на сътрудничество в борбата срещу тежките престъпления, които пораждат безпокойство в международен план;
 в)
 установяване на сътрудничество за предотвратяване на разпространението на оръжия за масово унищожение и малки оръжия и леко въоръжение;
 г)
 развитие на търговията и инвестициите между страните във взаимна полза; установяване на сътрудничество във всички търговски и свързани с инвестициите области от взаимен интерес с цел улесняване на търговските и инвестиционните потоци и предотвратяване и премахване на пречките пред търговията и инвестициите;
 д)
 установяване на сътрудничество в областта


text:
на правосъдието, свободата и сигурността, включително правовата държава и правното сътрудничество, защитата на данни, миграцията, контрабандата и трафика на хора, борбата срещу организираната престъпност, тероризма, международните престъпления, изпирането на пари и незаконните наркотици;
 е)
 установяване на сътрудничество във всички други сектори от взаимен интерес, и по-специално в сферата на макроикономическата политика и финансовите услуги, данъчното облагане и митниците, в това число и доброто управление в данъчната сфера, промишлената политика и МСП, информационното общество, аудиовизуалния сектор и медиите, науката и технологиите, енергетиката, транспорта, образованието и културата, околната среда и природните ресурси, селското стопанство и развитието на селските райони, здравеопазването, трудовата заетост и социалните въпроси, както и статистиката;
 ж)
 засилване на участието и на двете страни в програми за подрегионално и регионално сътрудничество, отворени за участието на другата страна;
 з)
 укрепване на участието и осведомеността за всяка от страните в региона на другата страна;
 и)
 насърчаване на разбирателството между хората чрез сътрудничество между различни неправителствени организации като например центрове за анализи, академичните общности, гражданското общество и медиите под формата на семинари, конференции, младежки обмен и други дейности;
 й)
 насърчаване на изкореняването на бедността в контекста на устойчивото развитие и постепенното интегриране на Монголия в световната икономика.
 Член 3
 Противодействие на разпространението на оръжия за масово унищожение и средствата за тяхното доставяне
 1. Страните считат, че разпространението на оръжия за масово унищожение и средствата за тяхното доставяне, както за държавни, така и за недържавни структури, представлява една от най-сериозните заплахи за международната стабилност и сигурност.
 2. Ето защо страните се договарят да си сътрудничат и да допринасят за борбата с разпространението на оръжия за масово унищожение и на средствата за тяхното доставяне чрез пълно спазване и прилагане на национално равнище на настоящите си задължения съгласно международните договори и споразумения за разоръжаване и неразпространение на оръжия и другите международни задължения в тази област като Резолюция 1540 на Съвета за сигурност на ООН. Страните се договарят, че настоящата разпоредба представлява съществен елемент от споразумението.
 3. Освен това, страните се договарят да си сътрудничат и да допринасят за борбата с разпространението на оръжия за масово унищожение и средствата за тяхното доставяне, като:
 —
 предприемат стъпки за подписване, ратифициране или присъединяване, в зависимост от случая, към всички други подходящи международни инструменти и за пълното прилагане на тези инструменти;
 —
 създадат ефективна система за национален контрол на износа, посредством която да се контролират износът и транзитното преминаване на стоки, свързани с ОМУ, включително контрол, свързан с ОМУ, на крайното приложение на технологии с възможна двойна употреба, и в която са предвидени ефективни санкции при нарушаване на контрола на износа.
 4. Страните се договарят да установят редовен политически диалог, който ще съпровожда и утвърждава тези елементи. Такъв диалог може да се провежда на регионална основа.
 Член 4
 Малки оръжия и леко въоръжение
 1. Страните признават, че незаконното производство, прехвърляне и движение на малки оръжия и леко въоръжение, включително боеприпасите за тях, както и прекаленото им натрупване, лошото управление, недостатъчно обезопасени складове и неконтролираното разпространение продължават да представляват сериозна заплаха за мира и международната сигурност.
 2. Страните се договарят да


text:
спазват и изцяло да изпълняват съответните си задължения за справяне с незаконната търговия с малки оръжия и леко въоръжение, включително боеприпасите за тях, съгласно действащите международни споразумения и резолюциите на Съвета за сигурност на ООН, както и своите ангажименти в рамките на други международни инструменти, приложими в тази област, като Програмата за действие на ООН за предотвратяване, борба и премахване на незаконната търговия с МОЛВ във всичките ѝ аспекти.
 3. Страните се ангажират да си сътрудничат и да осигуряват съгласуване, допълване и единодействие на усилията си за справяне с незаконната търговия с малки оръжия и леко въоръжение, включително боеприпасите за тях, на глобално, регионално, подрегионално и национално равнище, и се съгласяват да установят редовен политически диалог, който ще придружава и утвърждава това начинание.
 Член 5
 Тежки престъпления, които пораждат безпокойство в международен план
 (Международния наказателен съд)
 1. Страните потвърждават, че най-тежките престъпления, пораждащи безпокойство сред международната общност като цяло, не трябва да остават ненаказани и че трябва да се гарантира тяхното ефективно преследване, като се предприемат мерки на национално и международно равнище по целесъобразност, включително на равнището на Международния наказателен съд. Страните считат, че създаването на ефективно функциониращ Международен наказателен съд представлява значима стъпка към постигането на световен мир и справедливост.
 2. Страните се договарят да си сътрудничат и по целесъобразност да предприемат необходимите мерки с цел да подкрепят изцяло универсалния и неделим характер на Римския статут и свързаните с него инструменти и се договарят да засилят своето сътрудничество в рамките на МНС. Страните се ангажират да изпълняват Римския статут и да предприемат необходимите стъпки за ратифициране на свързаните с него инструменти (като Споразумението за привилегиите и имунитетите на МНС).
 3. Страните са съгласни, че диалогът между тях по тези въпроси би бил от полза.
 Член 6
 Сътрудничество в борбата срещу тероризма
 1. Страните, като потвърждават значението на борбата срещу тероризма и в съответствие с приложимите международни конвенции, включително международното хуманитарно право и правата на човека, както и в съответствие със своето съответно законодателство и подзаконова уредба, и като отчитат Глобалната стратегия за противодействие на тероризма на ООН, съдържаща се в Резолюция No 60/288 на Общото събрание на ООН от 8 септември 2006 г., се договарят да си сътрудничат за предотвратяването и неутрализирането на терористични актове.
 2. По-конкретно страните правят това:
 а)
 в рамките на пълното изпълнение на Резолюции 1373 и 1267 на Съвета за сигурност на ООН и заменящите ги резолюции, включително Резолюция 1822, както и други приложими резолюции на ООН, и съответните си задължения, произтичащи по други приложими международни конвенции и инструменти;
 б)
 посредством обмен на информация за терористи, терористични групи и поддържащите ги мрежи в съответствие с международното и националното право;
 в)
 посредством обмен на мнения относно използваните средства и методи за борба с тероризма, включително в техническите области и обучението и посредством обмен на опит по отношение на предотвратяване на тероризма;
 г)
 посредством сътрудничество за задълбочаване на международния консенсус относно борбата срещу тероризма, включително правната дефиниция за терористични актове, и по-специално посредством работа за постигане на споразумение по Всеобхватна конвенция срещу международния тероризъм;
 д)
 посредством обмен


text:
на най-добри практики в областта на защитата на правата на човека в борбата срещу тероризма;
 е)
 като ефективно изпълняват и укрепват своето сътрудничество в борбата срещу тероризма в контекста на ASEM.
 ДЯЛ II
 ДВУСТРАННО, РЕГИОНАЛНО И МЕЖДУНАРОДНО СЪТРУДНИЧЕСТВО
 Член 7
 Сътрудничество между Монголия и ЕС относно принципи, норми и стандарти
 1. Страните се договарят да достигнат европейските общи принципи, норми и стандарти в Монголия и да си сътрудничат в насърчаването на обмен на информация и опит с оглед на тяхното въвеждане и прилагане.
 2. Страните се стремят да засилят диалога и сътрудничеството между своите органи по въпроси, свързани със стандартизацията, което според договореното между страните може да включва създаването на рамка за сътрудничество, която да улесни обмена на експерти, информация и експертен опит и знания.
 Член 8
 Сътрудничество в регионални и международни организации
 1. Страните се ангажират да обменят становища и да си сътрудничат в рамките на регионалните и международните форуми и организации, включително ООН и нейните агенции, програми и органи, Световната международна организация (СТО), Договора за приятелство и сътрудничество и Срещата Азия –Европа (ASEM).
 2. Страните също така се договарят да насърчават сътрудничеството в областите, обхванати от настоящото споразумение, между мозъчните тръстове, академичните среди, неправителствените организации и медиите. Това сътрудничество може по-специално да включва организирането на схеми за обучение, на работни ателиета и семинари, обмен на експерти, обучение и други действия, договорени между страните.
 Член 9
 Регионално и двустранно сътрудничество
 1. Двете страни се договарят за всяка област на диалог и сътрудничество по настоящото споразумение да провеждат съответните дейности на двустранно или регионално равнище или в съчетание на двете рамки, като отделят съответно внимание на въпросите на двустранно сътрудничество. При избора на подходяща рамка страните ще се стремят да постигнат оптимален ефект и да засилят участието на всички заинтересовани стани, като в същото време използват по възможно най-добър начин наличните ресурси, отчитат осъществимостта от политическа и институционална гледна точка и осигуряват съгласуваност с други дейности, в които участват Европейският съюз и други партньори от ASEM.
 2. Страните могат, където е подходящо, да вземат решение за разширяване на финансовото участие за дейности за сътрудничество в области, обхванати от споразумението или свързани с него, в съответствие със своите съответни финансови процедури и ресурси.
 ДЯЛ III
 СЪТРУДНИЧЕСТВО В ОБЛАСТТА НА УСТОЙЧИВОТО РАЗВИТИЕ
 Член 10
 Общи принципи
 1. Основната цел на сътрудничеството за развитие е намаляване на бедността за постигане на Целите на хилядолетието за развитие в контекста на устойчиво развитие и интегриране в световната икономика. Страните се договарят да провеждат редовен диалог относно сътрудничеството за развитие в съответствие със своите приоритети и областите от взаимен интерес.
 2. Стратегиите за сътрудничество за развитие на страните целят, наред с другото:
 a)
 насърчаване на човешкото и социалното развитие;
 б)
 постигане на устойчив икономически растеж;
 в)
 насърчаване на устойчивостта на околната среда, нейното възстановяване и добрите практики в областта, както и опазване на природните ресурси;
 г)
 предотвратяване и преодоляване на последиците от изменението на климата;
 д)
 подкрепа за политики и инструменти, насочени към по-нататъшното интегриране в световната икономика и международната система за търговия;
 е)
 следване на


text:
процеси, съобразени с принципите на Парижката декларация за ефективност на помощта, с Плана за действие от Акра и други международни ангажименти, целящи подобряване на предоставянето и ефективността на помощта.
 Член 11
 Икономическо развитие
 1. Страните се стремят да насърчават балансиран икономически растеж, намаляване на бедността и намаляване на социално-икономическите различия.
 2. Страните потвърждават своя ангажимент за постигане на Целите на хилядолетието за развитие и следва да потвърдят своя ангажимент към Парижката декларация от 2005 г. за ефективност на помощта.
 3. Споразумението следва да се стреми да обхване и ангажименти относно социалните и екологичните аспекти на търговията, с което се потвърждава, че търговията следва да насърчава устойчивото развитие във всичките му измерения и оценяването на икономическото, социалното и екологичното въздействие на търговията.
 Член 12
 Социално развитие
 1. Страните се стремят да подчертаят необходимостта от взаимно утвърждаващи се икономически и социални политики, да изтъкнат ключовата роля на създаването на възможности за достоен труд и да ангажират страните да подкрепят социалния диалог.
 2. Страните се стремят да допринесат за ефективното прилагане на основните трудови стандарти на Международната организация на труда и да засилят сътрудничеството по въпроси на заетостта и по социални въпроси.
 3. Освен това страните се стремят да насърчават политики, целящи гарантиране на наличието и доставките на храна за населението и на фураж за животновъдството по начин, съобразен с околната среда и с устойчивото развитие.
 Член 13
 Околна среда
 1. Страните потвърждават необходимостта от високо равнище на опазване на околната среда и съхраняване и управление на природните ресурси и биологичното разнообразие, включително на горите, като част от усилията за постигане на устойчиво развитие.
 2. Страните се стремят да насърчават ратифицирането, изпълнението и съблюдаването на многостранните екологични споразумения в областта на околната среда.
 3. Страните се стремят да засилят сътрудничеството по глобални въпроси на околната среда, и по-специално изменението на климата.
 ДЯЛ IV
 СЪТРУДНИЧЕСТВО В ОБЛАСТТА НА ТЪРГОВИЯТА И ИНВЕСТИЦИИТЕ
 Член 14
 Общи принципи
 1. Страните започват диалог по двустранни и многостранни търговски и свързани с търговията въпроси с цел засилване на двустранните търговски отношения и напредък на многостранната система за търговия.
 2. Страните се ангажират да насърчават развитието и разнообразяването на търговския обмен помежду си във възможно най-висока степен и във взаимна полза. Те се ангажират да постигнат по-добри условия за достъп до пазара, като работят за отстраняване на пречките пред търговията, по-конкретно чрез своевременното премахване на нетарифните ограничения и чрез предприемането на мерки за по-голяма прозрачност, като отчитат работата, извършвана в тази сфера от международните организации.
 3. Като признават, че търговията е необходима за развитието и че подпомагането под формата на схеми за търговски преференции е доказало своята полза за развиващите се държави, страните се стремят да засилят консултациите си относно такова подпомагане при пълно съобразяване със СТО.
 4. Страните се информират взаимно относно развитието на търговската политика и свързаните с търговията политики, като например селскостопанската политика, политиката за безопасност на храните, политиката за потребителите и политиката за околната среда.
 5. Страните насърчават диалога и сътрудничеството с цел развитие на своите търговски и инвестиционни отношения, включително разрешаването, наред с други въпроси,


text:
на търговските проблеми в областите, посочени в членове 10-27.
 Член 15
 Санитарни и фитосанитарни (СФС) въпроси
 1. Страните си сътрудничат по въпроси, свързани с безопасността на храните, и по санитарни и фитосанитарни въпроси с цел защита на живота и здравето на хората, животните и растенията на територията на страните.
 2. Страните обсъждат и обменят информация относно своите съответни мерки, както е посочено в Споразумението на Световната търговска организация (СТО) за санитарните и фитосанитарните мерки (СФС), Международната конвенция за защита на растенията (IPPC), Световната организация за здравето на животните (OIE) и Комисията „CODEX Alimentarius“ (Codex).
 3. Страните се договарят да засилят взаимното разбирателство и сътрудничеството по санитарни и фитосанитарни въпроси и по въпроси, свързани с хуманното отношение към животните. Това изграждане на капацитет следва да бъде съобразено с нуждите на всяка страна и да се провежда с цел подпомагане на дадена страна да спазва правната рамка на другата страна.
 4. Страните своевременно установяват диалог по санитарни и фитосанитарни въпроси по искане на една от страните за разглеждане на въпроси, свързани със санитарни и фитосанитарни въпроси и други неотложни въпроси по настоящия член.
 Член 16
 Технически пречки пред търговията (ТПТ)
 Страните насърчават използването на международните стандарти и си сътрудничат и обменят информация относно стандартите, процедурите за оценяване на съответствието и техническите правила, особено в рамките на Споразумението на СТО за техническите пречки пред търговията (TПT).
 Член 17
 Митническо сътрудничество
 1. Страните ще обърнат особено внимание на повишаването на сигурността и безопасността на международната търговия, включително на транспортните услуги, на ефективното и ефикасното правоприлагане, осъществявано от митническите органи по отношение на правата върху интелектуалната собственост, и на гарантирането на балансиран подход между улесняването на търговията и борбата срещу измамите и нередностите.
 2. Без да се засягат други форми на сътрудничество, предвидени в настоящото споразумение, страните заявяват своя интерес към възможността за сключване в бъдеще на протоколи за митническо сътрудничество и за взаимопомощ в границите на институционалната рамка, определена в настоящото споразумение.
 Член 18
 Улесняване на търговията
 Страните обменят опит и проучват възможностите за опростяване на процедурите за внос, износ, транзит и други митнически процедури, повишават прозрачността на митническите и търговските правила, развиват митническо сътрудничество и ефективни механизми за административна взаимопомощ и се стремят към съответствие на възгледите и съвместни действия в контекста на съответните международни инициативи, в това число и улесняването на търговията.
 Член 19
 Инвестиции
 Страните насърчават по-голям приток на инвестиции чрез установяването на привлекателна и стабилна среда за взаимни инвестиции посредством последователен диалог, целящ насърчаване на разбирателството и сътрудничеството по въпросите на инвестирането, проучване на административните механизми за улесняване на инвестиционните потоци и насърчаване на стабилни, прозрачни, открити и недискриминационни правила за инвеститорите.
 Член 20
 Политика в областта на конкуренцията
 Страните насърчават ефективното въвеждане и прилагане на правила за конкуренцията и разпространението на информация с цел да се насърчи прозрачността и правната сигурност за предприятията, извършващи дейност на пазарите на другата страна. Страните обменят мнения относно въпросите, свързани с практики, нарушаващи конкуренцията, които могат да засегнат неблагоприятно двустранните търговски и инвестиционни потоци.
 Член 21
 Услуги
 Страните установяват последователен диалог, насочен по-специално


text:
към обмен на информация относно съответните им регулаторни среди, насърчаване на достъпа до пазарите на другата страна, насърчаване на достъпа до източници на капитал и технологии, както и насърчаване на търговията с услуги между двата региона и на пазарите на трети държави.
 Член 22
 Движение на капитали
 Страните се стремят да улесняват движението на капитал с цел да съдействат за постигане на целите на споразумението.
 Член 23
 Обществени поръчки
 Страните се стремят към въвеждането на процедурни правила, включително подходящи разпоредби за осигуряване на прозрачност и обжалване, които подкрепят установяването на ефективна система за обществени поръчки, насърчаваща оптималното съотношение между качество и разходи при обществените поръчки и улесняване на международната търговия.
 Страните работят за постигането на реципрочно отваряне на своите пазари за обществени поръчки с цел извличане на взаимни ползи.
 Член 24
 Прозрачност
 Страните признават важността на прозрачността и спазването на съответните процедури в управлението на своите законови и подзаконови разпоредби, свързани с търговията, и за тази цел потвърждават своите ангажименти, установени в член X от ГАТТ от 1994 г. и член III от ГАТС
 Член 25
 Суровини
 1. Страните се договарят да засилят сътрудничеството и да насърчават взаимното разбирателство помежду си в областта на суровините.
 2. Това сътрудничество и насърчаване на взаимното разбирателство следва да обхваща въпроси като нормативната рамка за секторите на суровините (включително управление на постъпленията от минното дело за социално-икономическото развитие и разпоредбите за опазване на околната среда и безопасност във връзка с минното дело и секторите на суровините), както и търговия със суровини. С оглед засилване на сътрудничеството и взаимното разбирателство всяка една от страните може да поиска провеждането на специални срещи, свързани със суровините.
 3. Страните признават, че установяването на среда, която е прозрачна, недискриминационна, не допуска нарушения и е основана на правила, е най-добрият начин за създаване на благоприятна среда за преки чуждестранни инвестиции в производството и търговията със суровини.
 4. Страните, като взимат предвид съответните си икономически политики и цели и с оглед насърчаване на търговията, се договарят да поощряват сътрудничеството в премахването на пречките пред търговията със суровини.
 5. По искане на една от страните всеки въпрос, свързан с търговията със суровини, може да бъде повдигнат и обсъждан по време на заседанията на Съвместния комитет и на Подкомитета, които имат правомощия да взимат решения по този въпрос в съответствие с член 56 и в съответствие с принципите, изложение в параграфите по-горе.
 Член 26
 Регионална политика
 Страните насърчават регионалната политика за развитие.
 Член 27
 Закрила на интелектуалната собственост
 1. Страните потвърждават отново голямото значение, което придават на закрилата на правата върху интелектуалната собственост, и се ангажират да въведат подходящите мерки, за да гарантират подходяща и ефективна закрила и гарантиране на спазването на тези права, и по-специално във връзка с нарушаването на правата върху интелектуалната собственост.
 Освен това страните се договарят да сключат възможно най-скоро двустранно споразумение относно географските означения.
 2. Страните обменят информация и опит по такива въпроси като практика, поощряване, разпространение, рационализация, управление, хармонизация, защита и ефективно прилагане на правата върху интелектуалната собственост, предотвратяване на нарушаването на тези права, борба с подправените


text:
стоки и пиратството, по-конкретно чрез митническо сътрудничество и други подходящи форми на сътрудничество, както и създаването и укрепването на организации за контрол и закрила на тези права. Страните си оказват подкрепа за постигането на по-добра защита, използване и търговска реализация на интелектуалната собственост въз основа на европейския опит, както и за насърчаване на разпространението на свързани с тези въпроси опит и знания.
 Член 28
 Подкомитет по търговия и инвестиции
 1. Създава се Подкомитет по търговия и инвестиции.
 2. Подкомитетът подпомага Съвместния комитет в изпълнението на неговите задачи и се занимава с всички области, обхванати от настоящия дял.
 3. Подкомитетът утвърждава своя процедурен правилник.
 ДЯЛ V
 СЪТРУДНИЧЕСТВО В ОБЛАСТТА НА ПРАВОСЪДИЕТО, СВОБОДАТА И СИГУРНОСТТА
 Член 29
 Правова държава и правно сътрудничество
 1. При сътрудничеството си в сферата на правосъдието, свободата и сигурността, страните придават особено значение на утвърждаването на принципите на правовата държава и укрепването на институциите на всички равнища в сферата на правоприлагането, и по-специално на правораздаването.
 2. Сътрудничеството между страните ще обхваща също така взаимен обмен на информация относно правните системи и законодателството. Страните се стремят да развият правна взаимопомощ в съществуващата правна рамка.
 Член 30
 Защита на личните данни
 1. Страните се договарят да си сътрудничат за подобряване на равнището на защита на личните данни до най-високите международни стандарти, като тези, които се съдържат например в Насоките на ООН за регулиране на компютризирани досиета с лични данни (Резолюция 45/95 на Общото събрание на ООН от 14 декември 1990 г.).
 2. Сътрудничеството в областта на защитата на лични данни може да включва, наред с другото, техническа помощ под формата на обмен на информация и експертен опит.
 Член 31
 Сътрудничество в областта на миграцията
 1. Страните установяват сътрудничество, насочено към предотвратяването на незаконната имиграция и незаконното присъствие на физически лица, които са техни граждани, на територията на другата страна.
 2. В рамката на сътрудничеството за предотвратяване на незаконната имиграция, страните се договарят да приемат обратно без неоснователно забавяне свои граждани, които не отговарят или вече не отговарят на действащите условия за влизане, престой или пребиваване на територията на другата страна. За тази цел страните ще осигуряват съответните документи за самоличност на своите граждани. Когато лицето, което трябва да бъде прието обратно, не притежава никакъв документ за самоличност или други доказателства за своята националност, компетентното дипломатическо или консулско представителство на засегнатата държава-членка или на Монголия, след искане от Монголия или от засегнатата държава-членка, предприема необходимото, за да проведе събеседване с лицето с цел да се установи неговата националност.
 3. Посредством съответните инструменти за двустранно сътрудничество ЕС ще подкрепя финансово изпълнението на тази договореност.
 4. Страните се договарят, при поискване от една от страните, да водят преговори за споразумение между ЕС и Монголия, което да урежда конкретните задължения за обратно приемане на собствени граждани, включително задължение за обратно приемане на граждани на други държави и лица без гражданство.
 Член 32
 Сътрудничество в борбата срещу незаконните наркотици
 1. Страните си сътрудничат, за да гарантират балансиран подход посредством ефективна координация между компетентните органи, включително органите в секторите на здравеопазването, правосъдието, митниците и вътрешните работи,


text:
както и други уместни сектори, с цел да се намали предлагането, трафикът и търсенето на незаконни наркотици, при надлежно отчитане на правата на човека. Това сътрудничество е насочено също така към намаляване на вредата от наркотиците, към справяне с производството, трафика и употребата на синтетични наркотици, както и към постигане на по-ефективно предотвратяване на отклоняването на химически прекурсори, използвани за незаконното производство на наркотици и психотропни вещества.
 2. Страните се договарят относно средствата за сътрудничество за постигането на тези цели. Действията се основават на общоприети принципи в съответствие с приложимите международни конвенции, политическата декларация и специалната декларация за водещите принципи за намаляване на търсенето на наркотици, одобрени на двадесетата Специална сесия по наркотиците на Общото събрание на Организацията на обединените нации, проведена през юни 1998 г., и с Политическата декларация и Плана за действие, приети на 52-та сесия на Комисията по наркотичните вещества към Организацията на обединените нации през март 2009 г.
 3. Сътрудничеството между страните обхваща техническа и административна помощ по-конкретно в следните области: изготвяне на национално законодателство и политики, създаване на национални институции и информационни центрове, подкрепа за усилията на гражданското общество в областта на наркотиците и усилията за намаляване на търсенето на наркотици и на вредата от тях, обучение на персонал, изследвания, свързани с наркотиците, и предотвратяване на отклоняването на химически прекурсори, използвани за незаконното производство на наркотици и психотропни вещества. Страните могат да договорят включването и на други области.
 Член 33
 Сътрудничество в борбата с организираната престъпност и корупцията
 Страните се договарят да си сътрудничат в борбата с организираната престъпност и икономическите и финансовите престъпления, както и с корупцията. Това сътрудничество цели по-специално прилагане и насърчаване на съответните международни стандарти и инструменти, като Конвенцията на ООН срещу транснационалната организирана престъпност и допълнителните протоколи към нея и Конвенцията на ООН срещу корупцията.
 Член 34
 Сътрудничество в борбата срещу изпирането на пари и финансирането на тероризма
 1. Страните се договорят, че е необходимо да работят и да си сътрудничат за предотвратяване на използването на техните финансови системи и определени дейности и професии извън финансовия сектор за изпиране на приходите от всички престъпни дейности като трафик на наркотици и корупция.
 2. Двете страни се договарят да насърчават техническата и административната помощ за разработването и прилагането на нормативни разпоредби и ефективното функциониране на механизми за борба с изпирането на пари и финансирането на тероризма. По-специално сътрудничеството позволява обмена на информация в рамките на съответните законодателства и приемането на подходящи стандарти за борба срещу изпирането на пари и финансирането на тероризма, равностойни на тези, приети от Съюза и съответните международни органи, действащи в тази област, като например Financial Action Task Force (Специалната финансова работна група (FATF).
 ДЯЛ VI
 СЪТРУДНИЧЕСТВО В ДРУГИ СЕКТОРИ
 Член 35
 Сътрудничество в областта на правата на човека
 1. Страните се договарят да си сътрудничат в насърчаването и ефективната защита на правата на човека, включително по отношение на ратифицирането и прилагането на международните инструменти за правата на човека.
 2. Това сътрудничество може да включва, наред с другото:
 а)
 подкрепа за разработването и изпълнението на национални планове за действие


text:
в областта на правата на човека;
 б)
 популяризиране на правата на човека и образованието в тази област;
 в)
 укрепване на националните и регионалните институции, свързани с правата на човека;
 г)
 установяване на съдържателен и широкообхватен диалог за правата на човека;
 д)
 засилване на сътрудничеството в рамките на институциите на ООН за правата на човека.
 Член 36
 Сътрудничество в областта на финансовите услуги
 1. Страните се договарят да постигнат по-близки общи правила и стандарти и да засилят сътрудничеството за усъвършенстване на счетоводните, надзорните и регулаторните системи в банковото и застрахователното дело и други области на финансовия сектор.
 2. В рамките на двустранното сътрудничество в съответствие с ГАТС и документа на СТО за Договореност относно задълженията по финансовите услуги, страните си сътрудничат за развитието на правната регулаторна рамка, инфраструктурата и човешките ресурси, както и за въвеждането на корпоративно управление и международните счетоводни стандарти в капиталовия пазар на Монголия.
 Член 37
 Диалог относно икономическата политика
 1. Страните се договарят да си сътрудничат в насърчаването на обмена на информация относно своите икономически тенденции и политики, както и в обмена на опит при съгласуването на икономическите политики в контекста на регионалното икономическо сътрудничество и интеграция.
 2. Страните се стремят да задълбочат диалога между своите компетентни органи по икономически въпроси, които, както е договорено между страните, могат да включват области като парична политика, фискална политика, включително данъчно облагане на предприятията, публични финанси, както и макроикономическо стабилизиране и външен дълг.
 3. Страните си сътрудничат и поощряват взаимното разбирателство помежду си в областта на икономическата диверсификация и развитието на промишлеността.
 Член 38
 Добро управление в данъчната област
 С оглед на укрепването и развитието на икономическите дейности, отчитайки същевременно необходимостта от разработване на подходяща регулаторна рамка, страните признават и се ангажират да прилагат принципите на добро управление в областта на данъчното облагане, одобрени от държавите-членки на равнището на Съюза. За тази цел и без да се нарушават правомощията на Съюза и на държавите-членки страните ще подобрят международното сътрудничество в данъчната област, ще улеснят събирането на законосъобразните данъчни приходи и ще разработят мерки за ефективно прилагане на посочените по-горе принципи.
 Член 39
 Сътрудничество в областта на промишлената политика и МСП
 Страните, отчитайки респективните си икономически политики и цели, се договарят да насърчават сътрудничеството в промишлената политика във всички области, считани за подходящи, с оглед подобряване на конкурентоспособността на малките и средните предприятия посредством, наред с другото:
 a)
 обмен на информация и опит относно създаването на рамкови условия за малките и средните предприятия с цел подобряване на тяхната конкурентоспособност;
 б)
 насърчаване на контактите между икономическите оператори, поощряване на съвместните инвестиции и създаване на съвместни предприятия и информационни мрежи, по-конкретно чрез съществуващите хоризонтални програми на Европейския съюз, стимулиране по-специално на трансфера между партньорите на технологии, свързани с материалното оборудване и приложенията за него;
 в)
 предоставяне на информация, насърчване на иновациите и обмен на добри практики за достъп до финансиране, включително за малките и средните предприятия;
 г)
 улесняване и подкрепа за съответните дейности, установени от частните сектори на двете страни;
 д)
 насърчаване на достойните условия на труд, корпоративната социална отговорност и отчетността и


text:
стимулиране на отговорни стопански практики, включително устойчиво потребление и производство. Това сътрудничество следва също така да отчита перспективата на потребителите, като например информация за продукта и ролята на потребителя на пазара;
 е)
 съвместни изследователски проекти в определени области на промишлеността и сътрудничество относно стандартите и процедурите за оценка на съвместимостта и техническо законодателство, по взаимна договореност;
 ж)
 помощ чрез предоставянето на информация относно техники и технологии за модернизиране на пречиствателните съоръжения за отпадни води от обработката на кожи;
 з)
 обмен на информация и съвети относно партньори и възможности за сътрудничество в сферата на търговията и инвестициите посредством съществуващите мрежи на страните, достъпни за другата страна;
 и)
 подкрепа за сътрудничеството между частния бизнес на двете страни, и по-специално между МСП;
 й)
 обмисляне на възможността за провеждане на преговори по допълнително споразумение за обмен на информация, работни семинари относно засилване на сътрудничеството и други инициативи за популяризиране с участие на МСП на двете страни;
 к)
 предоставяне на информация относно техническа помощ за износа на хранителни и селскостопански продукти на европейския пазар в рамките на преференциалната система на Европейския съюз.
 Член 40
 Туризъм
 1. Водени от Етичния кодекс за туризма на Световната туристическа организация и от принципите на устойчивост, на които се основава инициативата „Местна програма 21“, страните се стремят да засилят обмена на информация и да установят добри практики с цел да гарантират балансирано и устойчиво развитие на туризма.
 2. Страните се договарят да развиват сътрудничество относно опазването и оптималното използване на потенциала на природното и културното наследство, преодоляването на отрицателните последици от туризма и укрепването на положителния принос на туристическия сектор за устойчивото развитие на местните общности, включително като развиват екотуризъм при зачитане на целостта и интересите на местните и коренните общности и като подобряват обучението в туристическата индустрия.
 Член 41
 Информационно общество
 1. Като признават, че информационните и комуникационните технологии са ключов елемент на съвременния живот и са от изключително значение за икономическото и социалното развитие, страните се стремят да обменят мнения относно съответните си политики в тази област с цел насърчаване на икономическото развитие.
 2. Сътрудничеството в тази област е съсредоточено, наред с другото, върху:
 a)
 участие във всестранния регионален диалог относно различните аспекти на информационното общество, по-конкретно относно политиките и нормативната уредба за електронните комуникации, включително универсалната услуга, лицензирането и общите разрешителни, неприкосновеността на личния живот и защитата на личните данни, както и независимостта и ефикасността на регулаторния орган;
 б)
 взаимосвързаност и оперативна съвместимост на мрежите и услугите на страните и в Азия;
 в)
 стандартизация и разпространение на нови информационни и комуникационни технологии;
 г)
 насърчаване на научноизследователското сътрудничество между страните в областта на информационните и комуникационните технологии;
 д)
 сътрудничество в областта на цифровата телевизия, в това число обмен на опит за нейното въвеждане, регулаторни аспекти, и по-специално управление на честотния спектър и научни изследвания;
 е)
 сътрудничество по съвместни изследователски проекти в областта на информационните и комуникационните технологии;
 ж)
 аспекти на сигурността на информационните и комуникационните технологии, както и борбата с киберпрестъпността;
 з)
 оценяване на съответствието на телекомуникациите, включително на радиооборудването;
 и)
 сътрудничество относно разработването на широколентова мрежа;
 й)